《居庸关》
宋代·邓林

居庸关，何险巇，天地造设非人为。连峰叠嶂青不断，限隔胡虏严京师。

巨灵运斤如霹雳，鼓断山腰百馀尺。六丁辇石投尾闾，两京关门从此辟。

大明普照华夷同，因天设险施人功。四山雉堞绕云雾，半空楼阁摇玲珑。

重门击柝待暴客，凿石为枢铁为国。戎车不得方轨行，一卒当关万夫敌。

羌胡得路争求归，马驰络绎无休时。不论汉世谢西域，绝似成周通九夷。

吾皇修德不在险，直环四海为天堑。山后诸州尽版图，汉南千里俱耕敛。

雕题拳发奉外藩，九服面内王畿尊。居庸乃是畿甸之北门，畴昔之险奚足论。

作者简介：宋福州福清人，字楚材。孝宗淳熙五年进士。授泰和簿。与辛弃疾、周必大、陈傅良、戴溪、朱熹、吕祖谦等为友。曾三上书于朝，讥切朝政。时朝议欲授以中都干官，或沮之，改石城丞。有《虚斋文集》。